**Cercul poeților dispăruți**

*Cristian Andronic*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Trăiam să-ți scriu poeme și să le smulg din clipă,

Sondam în sentimente, tot ce era ascuns,

Dar toate-acele vremuri, au devenit risipă -

Oricum o poezie, nu este de ajuns.

Îl recitam pe Pușkin, pe Byron și pe Blok,

Ca într-o piesă tristă, pe-o scenă oarecare.

Apusul de jăratic, ca-n urma unui foc,

Ne conducea molatic, pe ultima cărare.

Și-acum... Aproape tragic, valoarea lor, dispare.

Ascult în întuneric, concerte de pian.

Beau cu poeții lumii, recit din fiecare,

Și-apusul de jăratic, îl văd bacovian.

Acuma, nici Ovidiu, nu-mi pare că-i poet,

Ci doar un vin din lacrimi, pe care-l beau încet.